Na jěchanski turněr
6. mjezynarodny mnohostronski jěchanski turněr přewjedźe so přez cyły kónc tydźenja w Hórkach. Dźens wječor, jutře a njedźelu je dresura, sobotu potom hłownje přezpólne jěchanje a njedźelu skakanje. Wobšěrny časowy plan namakaće na stronje jěchanskeho towarstwa Při Klóšterskej wodźe pod www.psv-amklosterwasser.de
Testowe koparske hry
Budissa Budyšin je hišće hač do njedźele w treningowym lěhwje w Bad Blankenburgu. Tam wočakuje sobotu U 23 Čerwjeno-běłych z Erfurta wot 14 hodź. k testowej partiji. Njedźelu w 10.30 hodź. hraja chowancy trenarja Tomaša Henčla w Rudolstadće přećiwo tamnišej Jednoće. Dalše testowe hry kónc tydźenja su: dźensa we 18.30 hodź. Jednota Kamjenc – ST Drježdźany-Strěžin, w 19 hodź. SJ Chrósćicy – Budissa Budyšin II; njedźelu w 12.30 hodź. ST Marijina hwězda – Jednota Kamjenc, w 15 hodź. ST Rychbach (Hornja Łužica) – ST Radwor.
Simsony so wubědźuja
Kóžde lěto wubědźuja so wohnjowe wobory zarjadniskeho zwjazka Při Klóšterskej wodźe w hašenju. Lětsa zetkawaja so kameradojo dohromady dźewjeć króć, zo móhli potom najspěšnišu woboru 2015 mytować. Nimo dalšich woborow z pjeć gmejnow stej tež młodźinskej wohnjowej woborje z Ralbic-Róžanta a Pančic-Kukowa/Wotrowa pódla. Wonej pak runje tak do cyłkowneho dypkoweho systema zapřijatej njejstej kaž wobornicy ze Salowa, Brěžkow a delnich Sulšec. Minjeny pjatk dobychu we Worklecach kameradojo ze Sulšec před Konjecami-Šunowom a Sernjanami-Róžantom.
Z tabulki wučitaće, štó ma po třoch z dźewjeć běhow dotal najlěpše wuhlady na pokal zarjadniskeho zwjazka Při Klóšterskej wodźe 2015:
1. Konjecy-Šunow (51 dypkow), 1. Worklecy (51), 3. Sernjany-Róžant (49), 4. „Swj. Beno“ Pančicy-Kukow (42), 4. Gmejnska wobora Ralbicy-Róžant (42), 6. Pěskecy (40), 7. Hórki (16), 8. Smjerdźaca (12)
Tabulka hry/sadźby/dypki
1. Rjelka/Lipič 7 14 : 2 14
2. Smoła/Bjeńš 8 14 : 7 12
3. Eckert/Brězan 6 11 : 3 10
4. Wahlicht/Bětnar 6 8 : 5 8
5. Škit Budyšin 8 8 : 11 8
6. Šołta/Šołta 7 8 : 9 6
7. Gedik/Ješka 6 5 : 10 2
8. Šěn/Gal 7 4 : 13 2
9. Langa/Hantuš 7 2 : 14 0
Tradicionalny Němskopazličanski koparski turněr – mjeztym połstaty – w přihoće na nowu sezonu budźe 24. julija pod hesłom „111 lět organizowany sport w Němskich Pazlicach“. We 18 hodź. zetkatej so mustwje starych knjezow: Němske Pazlicy – Přećelski kruh starych knjezow. Po tym přewjedu błyskowy turněr mustwow wokrjesneje wyšeje a wokrjesneje ligi. Pódla su zakitowar titula Sokoł Ralbicy/Hórki kaž tež SJ Njebjelčicy, Zeleno-běli Sepicy a domjace mustwo Natwar Němske Pazlicy. W 19.15 hodź. budźetej połfinalej, hodźinu pozdźišo hra wo 3. městno a w 21.15 hodź. finale.
Fanojo změja w Němskich Pazlicach móžnosć, sej hižo raz nowe mustwowe zestawy wobhladać. SN
Budissa Budyšin
– Dynamo Drježdźany 2:3 (2:2)
Zestawa domjacych: J. Jakubov, Große – Kolan, Heppner, Klippel, Pfanne, Fröhlich, Čermák, Kral, Hoßmang, Hausdorf, Rupf, Walther, Rosendo, Hausch, Reher, Salewski, Barnickel, A. Jakubov, Heineccius
Před 3 300 přihladowarjemi su koparjo Budissy wčera wot spočatka sem turbo zašaltowali. Po 18 mjeńšinach hižo we wrotach hosća klinkaše, jako Alexander Jakubov z krótkeje distancy přetwori. Jeno tři mjeńšiny pozdźišo postaji sudnik jědnatku za domjacych, jako bu Salewski foulowany. Nowopřichad Rupf ju wěsće přetwori. Přihladowarjo njewěrjachu swojimaj wočomaj, wšako běchu to prěnje dwoje přećiwniske wrota za třećeho ligista w dotalnych testowych hrach. Dynamo pak wotući a w 32. min. skrótši. Müller bě z hłójčku wuspěšny. Njetraješe dołho a hižo steješe 2:2. Testroet přewiny Jakubova z billiard-wrotami.
Pola regionalneho koparskeho ligista Budissy Budyšin je přichodny nowopřichad podpisał. Daniel Rupf přińdźe wot FC Carl Zeiss Jeny do sprjewineho města a zesylnja wotnětka srjedźne polo Budissy. W Stollbergu rodźeny započa Rupf hižo tam swoje kopački šnórować. Dale ćehnješe jeho do Aue, hdźež so samo hač do prěnjeho mustwa předrě. Dalše stacije běchu Saksojo Lipsk, VFC Plauen a hižo mjenowane mustwo z Jeny, hdźež steješe w minjenej sezonje 18 razow w regionalnej lize na trawniku.
W trenarju Tomašu Henčlu, kiž je 29lětneho koparja w prěnich testowych hrach wobkedźbował, zawostaji wón hižo dobry zaćišć: „Z Danielom dóstanjemy nazhoniteho hrajerja, kiž našu ligu dosć derje znaje. Nimo toho je njesměrnje sylny w dwubojach a derje třěla. Wjeselu so na njeho“, Henčl nowopřichad Daniela Rupfa chwali. SN
Beachvolleyballowa tura młodeje žołmy Radija Satkule zahajena
Swoju beachvolleyballowu turu 2015 je młoda žołma Radija Satkule wčera w Nuknicy zahajiła. Wosom mustwow bě do małeje wsy přichwatało, zo bychu prěni raz za wulki turněr wosrjedź awgusta w Miłoćicach trenowali.
Jako wuhrachu serbske cyłki w dwěmaj staflomaj finalne hry, bě drje pomróčene, ale suche a ćopło. Při poslednich hrach wo zaměstnjenja, započa so kapać. To je klasikar, hdyž pozastanje Satkula-beachtura w Nuknicy. Najebać lochki dešć pak wšitke mustwa hač do kónca swoje duele wuhrachu. Finalna hra mjez sadowej solotwju (Ludwig Eckert, Marcel Rjelka, Damaris Handrikec a Tina Herrmanec) a Róžantom bě hač do połojcy wurunana. Potom pak přesadźi so klasa Worklečanskeho cyłka, štož so na kóncu tež we wuslědku 21:13 špihelowaše.
Tójšto wuradźowanjow, poskitkow, wobzamknjenjow, wjele podpismow a hišće wjace dobreje wole běchu trěbne, prjedy hač móžachu sportowcy ST Marijineje hwězdy ze saněrowanjom sanitarnych rumnosćow w swojej hali započeć. Wězo jenož, kaž wot spočatka z gmejnskeho boka rěkaše, z pjenjezami a dźěłowej mocu towarstwa. Financielnu naležnosć jara wolóži, zo přizwoli na jednej stronje SAB spěchowanske srědki a na tamnej stronje pokaza jara wjele darićelow šćedriwu ruku. Wokomiknje je hišće něhdźe 3 600 eurow, kotrež maja so na te abo tamne wašnje nahromadźić, zo by cyłkowna potrjeba něhdźe 20 000 eurow zawěsćena była.
Twarske dźěła zahajichu so po jutrach. Dotal su wšitke stare sanitarne připrawy wutwarjene, špundowanja we woběmaj dušowarnjomaj ponowjene, wopłóčkowe roły wobnowjene, suchotwar a nowoinstalacija wodowodow w dušowarni mužow zwoprawdźenej. Tak móže Achim Kral ze Smjerdźaceje přichodny tydźeń kachlicy kłasć započeć.
bos_Latn szl_Latn slk_Latn szl_Latn twi_Latn ces_Latn szl_Latn szl_Latn lvs_Latn umb_Latn szl_Latn kab_Latn nld_Latn tgl_Latn szl_Latn bos_Latn kmr_Latn kmb_Latn szl_Latn pol_Latn gla_Latn plt_Latn szl_Latn szl_Latn szl_Latn szl_Latn sot_Latn szl_Latn ces_Latn pol_Latn pol_Latn